CELEX: 32020D1830
Language: et
Date: 2020-11-27 00:00:00
Title: Nõukogu otsus (EL) 2020/1830, 27. november 2020, Euroopa Liidu nimel võetava seisukoha kohta Euroopa floora ja fauna ning nende kasvu- ja elupaikade kaitse konventsiooni (Berni konventsioon) alalise komitee 40. istungil

4.12.2020   
               
               
                  ET
               
               
                  Euroopa Liidu Teataja
               
               
                  L 409/34
               
            
         NÕUKOGU OTSUS (EL) 2020/1830,
         27. november 2020,
         Euroopa Liidu nimel võetava seisukoha kohta Euroopa floora ja fauna ning nende kasvu- ja elupaikade kaitse konventsiooni (Berni konventsioon) alalise komitee 40. istungil
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Euroopa floora ja fauna ning nende kasvu- ja elupaikade kaitse konventsiooni (edaspidi „konventsioon“) nõukogu otsusega 82/72/EMÜ (1) ja see jõustus 1. septembril 1982.
                  
               
                     (2)
                  
                  
                     Konventsiooni kohaselt võib konventsiooniga moodustatud alaline komitee (edaspidi „alaline komitee“) vastu võtta konventsiooni artiklite 13–24 muudatusi, mis saadetakse Euroopa Nõukogu ministrite komiteele (edaspidi „ministrite komitee“) heakskiitmiseks ning seejärel konventsiooniosalistele vastuvõtmiseks.
                  
               
                     (3)
                  
                  
                     Konventsiooni kohaselt vastutab alaline komitee konventsiooni kohaldamise jälgimise eest ning võib eelkõige teha ettepanekuid konventsiooni tõhustamiseks.
                  
               
                     (4)
                  
                  
                     Alaline komitee peab oma 30. novembrist kuni 4. detsembrini 2020 toimuval 40. istungil vastu võtma otsused, et muuta konventsiooni finantsklauslite lisamiseks ning sõlmida laiendatud osaline kokkulepe konventsiooni rakendamise fondi kohta.
                  
               
                     (5)
                  
                  
                     On asjakohane määrata kindlaks liidu nimel alalises komitees võetav seisukoht, sest alalise komitee otsused on õigusliku toimega aktid.
                  
               
                     (6)
                  
                  
                     Konventsiooni sekretariaat (edaspidi „sekretariaat“) on esitanud ettepaneku muuta konventsiooni, et luua finantsmehhanism, millega alaline komitee määrab kindlaks, millise ulatusega on konventsiooniosaliste kohustuslikud rahalised osamaksed, mis täiendavad Euroopa Nõukogu tavapäraseid eelarveeraldisi.
                  
               
                     (7)
                  
                  
                     Vastavalt konventsioonile peab konventsiooni muudatused kõigepealt heaks kiitma ministrite komitee ning need jõustuvad seejärel 30. päeval pärast seda, kui kõik konventsiooniosalised on teatanud muudatuse vastuvõtmisest.
                  
               
                     (8)
                  
                  
                     Sekretariaat on esitanud ka ettepaneku tugevdada valitsustevahelist koostööd konventsiooni rakendamiseks laiendatud osalise kokkuleppe sõlmimise kaudu, mis sisaldaks laiendatud osalise kokkuleppe osaliste jaoks kohustuslikku rahalist osamakset.
                  
               
                     (9)
                  
                  
                     Vastavalt Euroopa Nõukogu statuudile ja Euroopa Nõukogu Ministrite Komitee menetluste ja töömeetodite juhendile jõustuks välja pakutud laiendatud osaline kokkulepe alalise komitee otsusele järgnevalt kõigi nimetatud kokkuleppe osaliste suhtes pärast seda, kui ministrite komitee on selle vastu võtnud hääletamisel osalevate esindajate kahekolmandikulise häälteenamusega ja ministrite komiteesse kuuluvate esindajate häälteenamusega ning pärast seda, kui on saavutatud allakirjutanute künnis.
                  
               
                     (10)
                  
                  
                     Pärast välja pakutud laiendatud osalise kokkuleppe vastuvõtmist saavad konventsiooniosalised otsustada, kas nad saavad selle osaliseks.
                  
               
                     (11)
                  
                  
                     Käesolev otsus ei mõjuta nõukogu tulevast otsust selle kohta, kas liidu saamine välja pakutud laiendatud osalise kokkuleppe osaliseks on asjakohane.
                  
               
                     (12)
                  
                  
                     Võttes arvesse Euroopa Nõukogu tavapärase eelarveeraldise ning konventsiooniosaliste vabatahtlike maksete vähenemist, on konventsiooni toimimiseks vaja hädasti luua turvaline ja usaldusväärne rahastamisallikas.
                  
               
                     (13)
                  
                  
                     Konventsiooni muutmine finantsmehhanismi loomiseks on kooskõlas sellega, kuidas rahastatakse muid mitmepoolseid keskkonnalepinguid, ning sellega tagataks kõigi konventsiooniosaliste õiglane panus. Sellegipoolest on sekretariaadi välja pakutud muudatusettepaneku tekst loodava finantsmehhanismi osas ebaselge, eelkõige selles osas, mis puudutab põhieelarve ja programmilise eelarve eristamist ning nõutavate osamaksete suurust.
                  
               
                     (14)
                  
                  
                     Liidu toetus konventsiooni muutmiseks finantsmehhanismi loomise eesmärgil peaks olema kooskõlas Euroopa Liidu toimimise lepingu artikli 218 lõigetes 2–4 sätestatud menetlusega.
                  
               
                     (15)
                  
                  
                     Konventsiooni muudatuse üle läbirääkimiste pidamiseks ja muudatuse jõustumiseks kuluva pika aja tõttu on selleks, et konventsioon vahepealsel ajal tõhusalt toimiks, vaja leida kiirem finantslahendus. Seda vajadust saaks rahuldada välja pakutud laiendatud osaline kokkulepe.
                  
               
                     (16)
                  
                  
                     Nõukogu seisukoht peaks seetõttu olema teha ettepanek lükata hääletus konventsiooni muutmise otsuse üle edasi ja toetada välja pakutud laiendatud osalist kokkulepet,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel tema pädevusse kuuluvates küsimustes Euroopa floora ja fauna ning nende kasvu- ja elupaikade kaitse konventsiooni alalise komitee 40. istungil, on teha ettepanek lükata hääletus finantsklauslite lisamist käsitleva konventsiooni muutmise ettepaneku üle edasi kuni alalise komitee 41. istungini ning toetada, et alalisele komiteele esitatud eelnõust lähtuvalt sõlmitakse laiendatud osaline kokkulepe, millega luuakse toetusfond konventsiooni rakendamiseks.
         
         
            Artikkel 2
            Pidades silmas alalise komitee 40. istungil asetleidvaid arengusuundi, võivad liidu esindajad liikmesriikidega konsulteerides leppida kokku artiklis 1 osutatud seisukoha täpsustamises kohapealsete koordineerimiskoosolekute käigus ilma nõukogu täiendava otsuseta.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 27. november 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Nõukogu 3. detsembri 1981. aasta otsus 82/72/EMÜ Euroopa floora ja fauna ning nende kasvu- ja elupaikade kaitse konventsiooni sõlmimise kohta (EÜT L 38, 10.2.1982, lk 1).